Diari Oficial de la Generalitat Valenciana


Sumari del DOGV 8500, del 06-03-2019 (2019/1938)

RESOLUCIÓ de 25 de febrer de 2019, del director de l'Institut Valencià d'Art Modern, per la qual es publiquen les bases del procediment per a la selecció de la gerència de l'entitat.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   8500

Data del DOGV
:   06-03-2019

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2019/1938


Data del document
:   25-02-2019

Organisme emissor
:   Institut Valencià d'Art Modern, IVAM

Tipus de document
:   Resolució

Correcció d'errades

 Descriptors 

:   * concurs administratiu

RESOLUCIÓ de 25 de febrer de 2019, del director de l'Institut Valencià d'Art Modern, per la qual es publiquen les bases del procediment per a la selecció de la gerència de l'entitat. [2019/1938]  
L'Institut Valencià d'Art Modern (d'ara endavant, IVAM), és una institució de dret públic de la Generalitat, de les previstes en l'article 155 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que s'adscriu a la Conselleria amb competències en matèria de cultura.  
La Llei 1/2018, de 9 de febrer, de la Generalitat, reguladora de l'IVAM, estableix en el seu article 3 la figura de la gerència com a òrgan rector de l'entitat, la provisió de la qual, de conformitat amb el que es disposa en l'article 11 de la citada llei, atendrà a principis de mèrit i capacitat i criteris d'idoneïtat, mitjançant procediments que garantisquen la publicitat i concurrència, tenint en compte el Codi de bon Govern.  
A l'IVAM s'aplica el Decret llei 1/2011, de 30 de setembre, del Consell, de mesures urgents de règim econòmic i financer del sector públic empresarial i fundacional, l'article 19 del qual indica que l'elecció del personal de caràcter directiu dels ens del sector públic es basarà en criteris de competència, professionalitat i experiència en l'acompliment de llocs de responsabilitat en la gestió pública o privada.  
  
En aquest sentit, el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, defineix, a aquest efecte, el personal directiu com aquell que actuant sota la dependència bé dels òrgans superiors de govern o administració dels ens, bé de les de persones que exercisquen la seua màxima responsabilitat, exercisca funcions separades amb autonomia i responsabilitat, només limitades pels criteris i instruccions emanades d'aquells.  
El 5 de juliol de 2018, es va sol·licitar a la Conselleria d'Hisenda i Model Econòmic l'emissió de resolució individualitzada de classificació de l'entitat.  
Mitjançant Resolució de 12 de juliol de 2018, la Direcció General de Sector Públic, Model Econòmic i Patrimoni, va acordar la classificació de l'IVAM en el grup II dels ens pertanyents al sector cultural de la Generalitat de conformitat amb els grups establits en l'Ordre 5/2016, de 13 de setembre, de la Conselleria d'Hisenda i Model Econòmic, per la qual es concreten els requisits dels criteris continguts en l'article 4 del Decret 95/2016, de 29 de juliol, del Consell, de regulació, limitació i transparència del règim de personal que ocupa lloc de caràcter directiu del sector públic instrumental de la Generalitat.  
  
Mitjançant resolució de la Direcció General de Pressupostos de 20 de febrer de 2019, s'autoritza la convocatòria i contractació d'una persona per al seu acompliment.  
El Consell Rector de l'IVAM, en la sessió celebrada el dia 10 de juliol de 2018, va acordar autoritzar el director de l'IVAM per a la realització de tots els actes necessaris per al desenvolupament del procediment selectiu corresponent, conforme a les següents bases que han de regir-lo.  
  
Primera. Objecte de la convocatòria  
És objecte d'aquesta convocatòria el procés de selecció per a la contractació de la persona que haja d'exercir la gerència de l'IVAM.  
  
Segona. Funcions del lloc  
Les funcions i atribucions de la persona que exercisca el lloc de gerència són les que consten en l'article 12 de la Llei 1/2018, de 9 de febrer, de la Generalitat, reguladora de l'IVAM.  
  
Tercera. Règim de contractació i incompatibilitats  
1. La persona seleccionada es vincularà a l'entitat per un contracte d'alta direcció que es regirà per la normativa que estableix l'article 3.4 del Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat.  
2. La persona designada tindrà règim de dedicació exclusiva i -tal com preveu l'article 6.2, del Decret 95/2016, de 29 de juliol, del Consell-, unes retribucions equivalents a les previstes en les corresponents lleis de pressupostos de la Generalitat per a cada exercici per a un lloc de l'Administració de la Generalitat de subdirector general, i aquest serà el límit de la quantia total de les retribucions que, per qualsevol concepte, puga percebre. Tot això sense perjudici del que es preveu en l'apartat 3 de l'article 6 del citat Decret.  
  
Quarta. Criteris de selecció, requisits de participació i mèrits a valorar  
1. La selecció atendrà els principis i criteris enumerats en l'article 11 de la Llei 1/2018, de 9 de febrer, de la Generalitat, reguladora de l'IVAM, i en l'apartat 1 de l'article 3 del Decret 95/2016, 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat.  
  
2. Els candidats i candidates hauran d'estar en possessió a la data de finalització del termini de presentació d'instàncies de titulació oficial universitària superior.  
3. Es valorarà la solvència acadèmica, professional i tècnica; l'experiència en l'acompliment de llocs de responsabilitat en la gestió pública o privada; la capacitat de lideratge per a planificar, implementar i revisar estratègies, polítiques i programes que facen possible aconseguir per part de l'IVAM la seua missió i objectius a través d'una gestió amb indicadors; la capacitat de comunicació i negociació; la formació en igualtat de gènere; el coneixement d'idiomes, especialment dels cooficials de la Comunitat Valenciana; i qualsevol altre mèrit específic relacionat amb les funcions assignades al lloc de gerència de l'IVAM.  
  
A aquest efecte, les persones aspirants redactaran un curriculum vitae on faran constar les dades que consideren rellevants per a l'acompliment de les funcions assignades al lloc de treball convocat, amb una extensió màxima de cinc folis.  
  
Cinquena. Presentació de candidatures  
Les persones candidates que concórreguen al procés hauran de presentar la documentació acreditativa del requisit establert en l'apartat 2 de la base quarta i el curriculum vitae en format CD o USB.  
Aquesta documentació es presentarà en el Registre de la Conselleria d'Educació, Investigació, Cultura i Esport (av. de Campanar núm. 32, València 46948. Horari de 09.00 a 14.00 hores, de dilluns a divendres) o en la resta de les formes previstes en l'article 16 de la Llei 39/2015, d'1 d'octubre, del procediment administratiu comú de les administracions públiques, i anunciar el seu enviament per correu electrònic a ywczpidlqqpkqaypr@vykx.rt  
La documentació es presentarà en sobre tancat on apareixerà la llegenda «Selecció de candidats lloc de gerència de l'IVAM».  
La presentació de la candidatura implica l'acceptació d'aquestes bases. Una vegada finalitzat el procés i, a petició de la persona interessada, es retornarà la documentació presentada.  
  
Sisena. Termini de presentació  
El termini de presentació de les sol·licituds i resta de documentació serà de 15 dies naturals a comptar des de l'endemà a la publicació de la present convocatòria en el Diari Oficial de la Generalitat Valenciana.  
  
  
Setena. Comissió d'avaluació  
Es constituirà una comissió de valoració que es regirà pel que es disposa per als òrgans col·legiats en la Llei 40/2015, d'1 d'octubre, de règim jurídic del sector públic, gaudint de discrecionalitat tècnica per a la valoració de les candidatures presentades pels aspirants i que estarà formada per les persones que ostentes els següents càrrecs:  
  
- La Direcció de l'IVAM  
- La Secretaria Autonòmica de Cultura i Esport, que ostentarà la Presidència de la comissió d'avaluació.  
- La Sotssecretaria de la Conselleria d'Educació, Cultura, Investigació i Esport, que a més exercirà les funcions de la Secretaria.  
  
  
Huitena. Procediment selectiu  
1. Una vegada finalitzat el termini de presentació de sol·licituds de participació la comissió de valoració es reunirà per a examinar la documentació aportada per les persones aspirants i comprovarà el compliment dels requisits exigits.  
2. Tenint en compte l'adequació dels perfils dels aspirants, la Comissió, en ús de la seua discrecionalitat, seleccionarà fins a sis candidats o candidates per al lloc oferit.  
3. Les persones candidates seleccionades seran convocades per la Comissió per a la realització d'una entrevista en la qual cada aspirant exposarà el seu curriculum vitae.  
  
Novena. Nomenament  
La comissió d'avaluació proposarà a la Presidència de l'IVAM el nom de la persona seleccionada qui elevarà al Consell Rector la proposta de nomenament de conformitat amb el que es disposa en l'article 11 de la Llei 1/2018, de 9 de febrer, de la Generalitat, reguladora de l'IVAM.  
  
Desena. Confidencialitat  
Les persones i institucions implicades en el procés de selecció de candidats o candidates es comprometen a garantir l'absoluta confidencialitat de totes les dades personals i professionals d'aquelles, a assegurar que la participació de les no seleccionades es mantindrà en l'estricte àmbit de coneixement i valoració de la Comissió d'Avaluació, i fer públic exclusivament el nom del candidat o candidata seleccionats.  
  
  
València, 25 de febrero de 2019.- El director: José Miguel García Cortés.